ΕΚΤΕΛΕΣΤΙΚΗ ΑΠΟΦΑΣΗ (EE) 2020/1073 ΤΗΣ ΕΠΙΤΡΟΠΗΣ

της 17ης Ιουλίου 2020

για τη χορήγηση παρέκκλισης στις Κάτω Χώρες σύμφωνα με την οδηγία 91/676/ΕΟΚ του Συμβουλίου για την προστασία των υδάτων από τη νιτρορύπανση γεωργικής προέλευσης

(Το κείμενο στην ολλανδική γλώσσα είναι το μόνο αυθεντικό)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη την οδηγία 91/676/ΕΟΚ του Συμβουλίου, της 12ης Δεκεμβρίου 1991, για την προστασία των υδάτων από τη νιτρορύπανση γεωργικής προέλευσης (1), και ιδίως το παράρτημα III παράγραφος 2 τρίτο εδάφιο,

Εκτιμώντας τα ακόλουθα:

(1) Με την απόφαση 2005/880/ΕΚ (2), η Επιτροπή χορήγησε παρέκκλιση στις Κάτω Χώρες, σύμφωνα με την οδηγία 91/676/ΕΟΚ του Συμβουλίου, η οποία αποσκοπεί στο να επιτραπεί η χρήση κοπριάς ζώων βοσκής μέχρι το ανώτατο όριο των 250 kg αζώτου ανά εκτάριο ετησίως σε εκμεταλλεύσεις των οποίων τουλάχιστον το 70 % είναι βοσκότοποι.

(2) Με την απόφαση 2010/65/ΕΕ (3), η Επιτροπή τροποποίησε την απόφαση 2005/880/ΕΚ και παρέτεινε την παρέκκλιση έως τις 31 Δεκεμβρίου 2013.

(3) Με την εκτελεστική απόφαση 2014/291/ΕΕ της Επιτροπής (4), η οποία έληξε στις 31 Δεκεμβρίου 2017, χορηγήθηκε παρέκκλιση στις Κάτω Χώρες δυνάμει της οδηγίας 91/676/ΕΟΚ, ώστε να επιτραπεί η χρήση κοπριάς σε εκμεταλλεύσεις των οποίων τουλάχιστον το 80 % είναι λειμώνες μέχρι ανώτατο όριο 230 kg αζώτου ανά εκτάριο και ανά έτος για εκμεταλλεύσεις σε νότια και κεντρικά αμμώδη εδάφη και εδάφη ασβεστούχου πηλού (loess) και μέχρι ανώτατο όριο 250 kg αζώτου ανά εκτάριο και ανά έτος για εκμεταλλεύσεις σε άλλα εδάφη. Το 2016 η παρέκκλιση αφορούσε 19 564 εκμεταλλεύσεις, που αντιστοιχούν στο 47 % της συνολικής καθαρής γεωργικής γης στις Κάτω Χώρες.

(4) Με την εκτελεστική απόφαση (ΕΕ) 2018/820 της Επιτροπής (5), η οποία έπαψε να ισχύει την 1η Ιανουαρίου 2020, χορηγήθηκε παρέκκλιση στις Κάτω Χώρες δυνάμει της οδηγίας 91/676/ΕΟΚ, ώστε να επιτραπεί η χρήση κοπριάς ζώων βοσκής σε εκμεταλλεύσεις των οποίων τουλάχιστον το 80 % είναι λειμώνες μέχρι ανώτατο όριο 230 kg αζώτου ανά εκτάριο και ανά έτος για εκμεταλλεύσεις σε νότια και κεντρικά αμμώδη εδάφη και εδάφη ασβεστούχου πηλού (loess) και μέχρι ανώτατο όριο 250 kg αζώτου ανά εκτάριο και ανά έτος για εκμεταλλεύσεις σε άλλα εδάφη. Το 2019 η παρέκκλιση αφορούσε 18 818 εκμεταλλεύσεις, που αντιστοιχούν στο 44,7 % της συνολικής καθαρής γεωργικής γης στις Κάτω Χώρες.

(5) Όπως αναγνωρίζεται στην εκτελεστική απόφαση (ΕΕ) 2018/820, κατά τα τελευταία έτη, η εφαρμογή από τις Κάτω Χώρες της πολιτικής της για τη διαχείριση της κοπριάς σημείωσε κάποιες αστοχίες που οδήγησαν σε ανησυχίες σχετικά με πιθανή απάτη. Λόγω αυτής της κατάστασης, οι Κάτω Χώρες οφείλουν να εντείνουν τις προσπάθειές τους για την πρόληψη της απάτης κατά την εφαρμογή της πολιτικής της χώρας για την κοπριά. Παρόλο που το 6ο πρόγραμμα δράσης των Κάτω Χωρών προβλέπει ήδη μέτρα που αποσκοπούν στην ενίσχυση του ελέγχου και των επιθεωρήσεων με σκοπό τη βελτίωση της συνολικής συμμόρφωσης με τους κανόνες της ολλανδικής πολιτικής για την κοπριά, πρέπει να καταβληθούν περαιτέρω προσπάθειες για την προώθηση της αποτελεσματικής εφαρμογής και της πλήρους συμμόρφωσης. Οι προσπάθειες αυτές θα πρέπει να περιλαμβάνουν την καθιέρωση ενισχυμένης στρατηγικής για την επιβολή της νομοθεσίας, λαμβανομένων επίσης υπόψη των διατάξεων της οδηγίας 2008/99/ΕΚ του Ευρωπαϊκού Κοινοβουλίου και του Συμβουλίου (6). Η στρατηγική θα πρέπει να βασίζεται σε ανεξάρτητη αξιολόγηση της συμμόρφωσης με τους κανόνες της ολλανδικής πολιτικής για την κοπριά και να περιλαμβάνει ειδικά μέτρα με στόχο την περαιτέρω ενίσχυση των επιθεωρήσεων και των ελέγχων, καθώς και σαφή μεθοδολογία, προκειμένου να οριστούν επαρκώς αποτρεπτικές ποινές και κυρώσεις. Επομένως, ήταν σκόπιμο να περιοριστεί η διάρκεια ισχύος της εκτελεστικής απόφασης (ΕΕ) 2018/820, προκειμένου να δοθεί στις Κάτω Χώρες η δυνατότητα να εφαρμόσουν πλήρως την ενισχυμένη στρατηγική επιβολής της νομοθεσίας.

(6) Με την επιστολή που απέστειλαν στις 4 Φεβρουαρίου 2020, οι Κάτω Χώρες υπέβαλαν στην Επιτροπή αίτημα, βάσει του παραρτήματος III παράγραφος 2 τρίτο εδάφιο της οδηγίας 91/676/ΕΟΚ, για ανανέωση της παρέκκλισης για την περίοδο 2020–2021 (στο εξής: ολλανδικό αίτημα).

(7) Οι Κάτω Χώρες εφαρμόζουν, σύμφωνα με το άρθρο 3 παράγραφος 5 της οδηγίας 91/676/ΕΟΚ, πρόγραμμα δράσης σε ολόκληρη την επικράτειά τους. Η ολλανδική νομοθεσία που εφαρμόζει την οδηγία 91/676/ΕΟΚ περιλαμβάνει πρότυπα εφαρμογής τόσο για το άζωτο όσο και για τα φωσφορικά άλατα.

(8) Σύμφωνα με τα στοιχεία που διαβίβασαν οι Κάτω Χώρες, κατά την περίοδο 2016–2019, ο αριθμός των βοοειδών στις Κάτω Χώρες μειώθηκε κατά 0,2 % σε σύγκριση με την περίοδο 2012–2015. Ο αριθμός των χοίρων και των πουλερικών στις Κάτω Χώρες αυξήθηκε κατά 0,6 % και 3,4 % αντίστοιχα κατά την ίδια περίοδο. Από το 2006 η ολλανδική νομοθεσία (7) θέτει περιορισμούς στον αριθμό των χοίρων και των πουλερικών. Επιπλέον, από τον Ιανουάριο του 2015, η ολλανδική νομοθεσία (8) απαιτεί να υποβάλλεται σε επεξεργασία ένα επαρκές μερίδιο της πλεονάζουσας κοπριάς από τον γαλακτοκομικό τομέα. Επιπλέον, στις Κάτω Χώρες έχει τεθεί σε εφαρμογή (9), από την 1η Ιανουαρίου 2018, ένα σύστημα δικαιωμάτων παραγωγής φωσφορικών αλάτων για βοοειδή γαλακτοπαραγωγής. Όλα αυτά τα μέτρα αποσκοπούν στην πρόληψη της ρύπανσης των υδατικών συστημάτων.

(9) Οι Κάτω Χώρες δήλωσαν ότι, κατά την περίοδο 2014–2015, η χρήση αζώτου από κοπριά στις Κάτω Χώρες ανήλθε σε 417 000 τόνους, γεγονός που συνιστά αύξηση κατά 4,04 % σε σύγκριση με την περίοδο 2010–2013. Κατά την περίοδο 2014–2017 η χρήση χημικών αζωτούχων λιπασμάτων στις Κάτω Χώρες αυξήθηκε κατά 3,3 % περίπου σε σύγκριση με την περίοδο 2010–2013.

(10) Σύμφωνα με την επιστημονική τεκμηρίωση που διαβίβασαν οι ολλανδικές αρχές, το κλίμα στις Κάτω Χώρες, που χαρακτηρίζεται από ετήσιες βροχοπτώσεις ομοιόμορφα κατανεμημένες στη διάρκεια του έτους και από σχετικά περιορισμένες ετήσιες διακυμάνσεις της θερμοκρασίας, ευνοεί μια μεγάλης διάρκειας αυξητική περίοδο του χόρτου 250 ημερών ετησίως.

(11) Επιπροσθέτως, οι πληροφορίες που υποβλήθηκαν από τις Κάτω Χώρες στο πλαίσιο της προηγούμενης παρέκκλισης που είχε χορηγηθεί με την εκτελεστική απόφαση 2014/291/ΕΕ δείχνουν ότι η εν λόγω παρέκκλιση δεν οδήγησε σε υποβάθμιση των ολλανδικών υδατικών συστημάτων. Για παράδειγμα, η συγκέντρωση νιτρικών ιόντων στα ύδατα που εξέρχονται από το ριζικό σύστημα σε παρακολουθούμενες αδειοδοτημένες εκμεταλλεύσεις έχει μειωθεί από το 2006, και κατά μέσο όρο βρισκόταν σε επίπεδα χαμηλότερα από 50 mg/l το 2017 και το 2018. Ωστόσο, προσωρινά στοιχεία δείχνουν αύξηση των συγκεντρώσεων νιτρικών αλάτων το 2019 στα νότια αμμώδη εδάφη και τα εδάφη ασβεστούχου πηλού, λόγω των επιπτώσεων της ξηρασίας το 2018.

(12) Τα στοιχεία που υποβλήθηκαν από τις Κάτω Χώρες σύμφωνα με το άρθρο 10 της οδηγίας 91/676/ΕΟΚ δείχνουν ότι, για την περίοδο 2012–2015, περίπου στο 88 % των σταθμών παρακολούθησης των υπόγειων υδάτων στις Κάτω Χώρες οι μέσες συγκεντρώσεις νιτρικών αλάτων ήταν χαμηλότερες από 50 mg/l, ενώ στο 79 % των εν λόγω σταθμών παρακολούθησης οι μέσες συγκεντρώσεις νιτρικών αλάτων ήταν χαμηλότερες από 25 mg/l. Τα στοιχεία δείχνουν επίσης ότι, για την περίοδο 2012–2015, στο 99 % των σταθμών παρακολούθησης των επιφανειακών υδάτων στις Κάτω Χώρες οι μέσες συγκεντρώσεις νιτρικών αλάτων ήταν χαμηλότερες από 50 mg/l, ενώ στο 96 % των εν λόγω σταθμών παρακολούθησης οι μέσες συγκεντρώσεις νιτρικών αλάτων ήταν χαμηλότερες από 25 mg/l. Τα στοιχεία εμφανίζουν σταθερή ή πτωτική τάση όσον αφορά τις συγκεντρώσεις νιτρικών ιόντων στα υπόγεια και στα επιφανειακά ύδατα, σε σύγκριση με την περίοδο 2008–2011. Ωστόσο, κατά την περίοδο αναφοράς 2012-2015, το 60 % των γλυκών υδάτων ήταν ευτροφικά, το 13 % δυνητικά ευτροφικά και το 27 % μη ευτροφικά.

(13) Κατόπιν εξέτασης του αιτήματος των Κάτω Χωρών, και υπό το πρίσμα του 6ου προγράμματος δράσης των Κάτω Χωρών και της πείρας που αποκομίστηκε από την παρέκκλιση που χορηγήθηκε με την εκτελεστική απόφαση 2014/291/ΕΕ, η Επιτροπή θεωρεί ότι η ποσότητα της κοπριάς ζώων βοσκής που προτείνεται από τις Κάτω Χώρες, η οποία αντιστοιχεί σε 230 kg αζώτου ανά εκτάριο ετησίως σε εκμεταλλεύσεις των οποίων τουλάχιστον 80 % της έκτασης είναι λειμώνες σε νότια και κεντρικά αμμώδη εδάφη και σε εδάφη ασβεστούχου πηλού (loess) και σε 250 kg αζώτου ανά εκτάριο ετησίως σε εκμεταλλεύσεις των οποίων τουλάχιστον 80 % της έκτασης είναι λειμώνες σε άλλα εδάφη, δεν θα διακυβεύσει την επίτευξη των στόχων της οδηγίας 91/676/ΕΟΚ, εφόσον τηρηθούν ορισμένοι αυστηροί όροι από τις Κάτω Χώρες, και ότι δικαιολογείται βάσει αντικειμενικών κριτηρίων.

(14) Οι Κάτω Χώρες θα πρέπει να διασφαλίσουν ότι δεν θα αυξηθεί η πίεση που ασκείται στα υδατικά συστήματα λόγω του αυξανόμενου αριθμού των εκτρεφόμενων ζώων και της σχετικής παραγωγής κοπριάς. Για τον σκοπό αυτόν, οι Κάτω Χώρες θα πρέπει να διασφαλίσουν ότι η συνολική παραγωγή κοπριάς, τόσο ως προς το άζωτο όσο και ως προς τον φώσφορο, δεν θα υπερβεί το επίπεδο του 2002. Κατά συνέπεια, η νέα νομοθεσία για την εφαρμογή του 6ου προγράμματος δράσης των Κάτω Χωρών θα πρέπει να ορίζει ένα δεσμευτικό ανώτατο όριο παραγωγής κοπριάς το οποίο δεν θα υπερβαίνεται και θα μπορεί να εφαρμόζεται έναντι μεμονωμένων γεωργών, όπου χρειάζεται.

(15) Η χορήγηση αδειών σε μεμονωμένους γεωργούς υπόκειται σε ορισμένες προϋποθέσεις που έχουν ως στόχο να διασφαλίζεται ότι η λίπανση σε επίπεδο εκμετάλλευσης βασίζεται στις ανάγκες των καλλιεργειών και ότι οι απώλειες αζώτου και φωσφόρου στα ύδατα περιορίζονται και προλαμβάνονται. Επομένως, οι προϋποθέσεις αυτές θα πρέπει να περιλαμβάνουν απαιτήσεις σύμφωνα με τις οποίες καταρτίζεται σχέδιο λίπανσης σε επίπεδο εκμετάλλευσης, οι πρακτικές λίπανσης καταγράφονται σε λογαριασμούς λιπασμάτων, διενεργούνται περιοδικές αναλύσεις εδάφους, εφαρμόζεται φυτοκάλυψη τον χειμώνα μετά τον αραβόσιτο, τηρούνται οι ειδικές διατάξεις για το όργωμα των λειμώνων, δεν διασπείρεται κοπριά πριν από το όργωμα των λειμώνων, για τη λίπανση λαμβάνεται υπόψη η συμβολή των ψυχανθών και δεν διασπείρεται στο έδαφος φωσφόρος από χημικά λιπάσματα.

(16) Η έκθεση σχετικά με τον αντίκτυπο της οδηγίας 91/676/ΕΟΚ όσον αφορά τις εκπομπές αέριων αζωτούχων ενώσεων (10) κατέληξε στο συμπέρασμα ότι σε ορισμένες περιοχές με υψηλή πυκνότητα εκτρεφόμενων ζώων, η παρέκκλιση μπορεί να οδηγήσει σε υψηλότερες εκπομπές αερίων. Αυτή η πιθανή συνέπεια της παρέκκλισης όσον αφορά την εκπομπή αμμωνίας επιβεβαιώθηκε στην έκθεση της 12ης Φεβρουαρίου 2020 που υποβλήθηκε στην Επιτροπή, την οποία συνέταξε η Commissie Deskundigen Meststoffenwet των Κάτω Χωρών. Οι εν λόγω εκπομπές έχουν ως αποτέλεσμα την εναπόθεση αζώτου, η οποία επιδρά αρνητικά στις περιοχές του δικτύου Natura 2000 και επηρεάζει την ποιότητα των υδάτων, οδηγώντας σε ευτροφισμό. Επομένως, θα πρέπει να ληφθούν κατάλληλα μέτρα για τη μείωση των εκπομπών αμμωνίας, μεταξύ των οποίων και τεχνικές διασποράς χαμηλών εκπομπών, σε συνδυασμό, όταν χρειάζεται, με τη μέγιστη θερμοκρασία στην οποία μπορεί να διασπείρεται η κοπριά.

(17) Σύμφωνα με τις απαιτήσεις της εκτελεστικής απόφασης (ΕΕ) 2018/820, οι Κάτω Χώρες κοινοποίησαν την ενισχυμένη στρατηγική τους για την επιβολή της νομοθεσίας στις 28 Σεπτεμβρίου 2018. Στις 28 Ιουνίου 2019 υποβλήθηκε μια πρώτη έκθεση προόδου σχετικά με την εφαρμογή της εν λόγω στρατηγικής. Στις 18 Νοεμβρίου 2019 υποβλήθηκε περαιτέρω επικαιροποίηση της εν λόγω έκθεσης προόδου. Η έκθεση προόδου έδειξε ότι, παρά τις προσπάθειες που καταβλήθηκαν, υπήρχαν καθυστερήσεις στην εφαρμογή της στρατηγικής, ενώ οι Κάτω Χώρες δεν ήταν σε θέση να καταδείξουν μείωση στις περιπτώσεις μη συμμόρφωσης ή παρατυπιών.

(18) Συνεπώς χρειάζονται επιπλέον εγγυήσεις και διαβεβαιώσεις ότι η στρατηγική θα μειώσει πραγματικά την απάτη. Αυτές θα πρέπει να περιλαμβάνουν τον καθορισμό προθεσμιών για την πλήρη εφαρμογή της στρατηγικής και στόχων βάσει των οποίων θα κρίνεται η αποτελεσματικότητά της. Είναι επίσης αναγκαίο να προβλεφθεί η αναθεώρηση της στρατηγικής πριν από το τέλος του 2021, μεταξύ άλλων και με την περαιτέρω ενίσχυση των ελέγχων, εάν αυτό χρειάζεται με γνώμονα την πείρα που αποκομίστηκε κατά την υλοποίησή της.

(19) Θα πρέπει να υποβάλλεται κάθε έτος επικαιροποιημένη έκθεση σχετικά με την περαιτέρω εφαρμογή της ενισχυμένης στρατηγικής για την επιβολή της νομοθεσίας, στην οποία θα περιλαμβάνεται ο πιθανός αντίκτυπος των μέτρων που αφορούν την πρόληψη του κινδύνου εξάπλωσης της νόσου COVID 19 στην υλοποίηση της στρατηγικής.

(20) Η οδηγία 2000/60/ΕΚ του Ευρωπαϊκού Κοινοβουλίου και του Συμβουλίου (11) προβλέπει μια ολοκληρωμένη, διασυνοριακή προσέγγιση της προστασίας των υδάτων, οργανωμένη γύρω από περιοχές λεκανών απορροής ποταμών (ΠΛΑΠ), με στόχο την επίτευξη καλής κατάστασης των ευρωπαϊκών υδατικών συστημάτων. Η μείωση των θρεπτικών στοιχείων αποτελεί αναπόσπαστο μέρος αυτού του στόχου. Η παρέκκλιση βάσει της παρούσας απόφασης χορηγείται χωρίς να θίγονται οι διατάξεις της οδηγίας 2000/60/ΕΚ και δεν αποκλείει το ενδεχόμενο να χρειαστούν πρόσθετα μέτρα για να εκπληρωθούν οι υποχρεώσεις που προκύπτουν από την εν λόγω οδηγία.

(21) Η οδηγία 2007/2/ΕΚ του Ευρωπαϊκού Κοινοβουλίου και του Συμβουλίου (12) ορίζει γενικούς κανόνες που αποσκοπούν στη δημιουργία της υποδομής χωρικών πληροφοριών στην Ένωση, για τους σκοπούς των ενωσιακών περιβαλλοντικών πολιτικών, καθώς και των ενωσιακών πολιτικών ή των δραστηριοτήτων που ενδέχεται να έχουν αντίκτυπο στο περιβάλλον. Κατά περίπτωση, οι χωρικές πληροφορίες που συλλέγονται στο πλαίσιο της παρούσας απόφασης θα πρέπει να συνάδουν με τις διατάξεις που καθορίζονται στην εν λόγω οδηγία. Προκειμένου να μειωθεί ο διοικητικός φόρτος και να ενισχυθεί η συνοχή των δεδομένων, οι Κάτω Χώρες, κατά τη συλλογή των αναγκαίων στοιχείων στο πλαίσιο της παρούσας απόφασης, θα πρέπει, όπου αρμόζει, να χρησιμοποιούν τις πληροφορίες που συλλέγονται στο πλαίσιο του ολοκληρωμένου συστήματος διαχείρισης και ελέγχου το οποίο θεσπίστηκε σύμφωνα με το κεφάλαιο II του τίτλου V του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου (13).

(22) Δεδομένου ότι το ολλανδικό αίτημα αφορά ανανέωση της παρέκκλισης που χορηγήθηκε με την εκτελεστική απόφαση (ΕΕ) 2018/820 για την περίοδο 2020–2021, η παρούσα απόφαση θα πρέπει να ισχύσει για δύο έτη από την 1η Ιανουαρίου 2020.

(23) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για τη νιτρορύπανση, η οποία συστάθηκε δυνάμει του άρθρου 9 της οδηγίας 91/676/ΕΟΚ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1 Παρέκκλιση Εγκρίνεται, υπό τους όρους της παρούσας απόφασης, η παρέκκλιση την οποία ζήτησαν οι Κάτω Χώρες με την επιστολή τους της 4ης Φεβρουαρίου 2020, με στόχο να επιτραπεί η διασπορά στην ξηρά μεγαλύτερης ποσότητας αζώτου από κοπριά ζώων βοσκής από εκείνη που προβλέπεται στο παράρτημα III παράγραφος 2 δεύτερο εδάφιο πρώτη περίοδος της οδηγίας 91/676/ΕΟΚ (στο εξής: παρέκκλιση). Η χορήγηση παρέκκλισης δυνάμει της παρούσας απόφασης δεν θίγει τις διατάξεις της οδηγίας 2000/60/ΕΚ.

Άρθρο 2 Πεδίο εφαρμογής Η παρέκκλιση ισχύει για τις εκμεταλλεύσεις λειμώνων για τις οποίες έχει χορηγηθεί άδεια σύμφωνα με το άρθρο 6.

Άρθρο 3 Ορισμοί Για τους σκοπούς της παρούσας απόφασης ισχύουν οι ακόλουθοι ορισμοί: (1) «εκμετάλλευση λειμώνων»: κάθε εκμετάλλευση στην οποία τουλάχιστον 80 % των διαθέσιμων εκτάσεων για διασπορά κοπριάς είναι λειμώνες· (2) «ζώα βοσκής»: βοοειδή (εξαιρουμένων των μόσχων), αιγοπρόβατα, άλογα, γαϊδούρια, ελάφια και βουβάλια· (3) «έδαφος της εκμετάλλευσης»: η έκταση που τελεί υπό καθεστώς ιδιοκτησίας, ενοικίασης ή διαχείρισης εκ μέρους γεωργοκτηνοτρόφου βάσει γραπτού χωριστού συμβολαίου, για την οποία ο γεωργοκτηνοτρόφος φέρει την άμεση διαχειριστική ευθύνη· (4) «λειμώνας»: μόνιμος λειμώνας ή προσωρινός λειμώνας που διατηρείται για χρονικό διάστημα μικρότερο των πέντε ετών· (5) «σχέδιο λίπανσης»: ο εκ των προτέρων υπολογισμός όσον αφορά την προβλεπόμενη χρήση και τη διαθεσιμότητα θρεπτικών στοιχείων· (6) «λογαριασμός λίπανσης»: το ισοζύγιο θρεπτικών στοιχείων με βάση την πραγματική χρήση και την πρόσληψη θρεπτικών στοιχείων· (7) «νότια και κεντρικά αμμώδη εδάφη»: εδάφη τα οποία αναφέρονται ως νότια και κεντρικά αμμώδη εδάφη στην ολλανδική νομοθεσία με την οποία εφαρμόζεται η οδηγία 91/676/ΕΟΚ· (8) «εδάφη ασβεστούχου πηλού (loess)»: εδάφη τα οποία αναφέρονται ως εδάφη ασβεστούχου πηλού (loess) στην ολλανδική νομοθεσία για την εφαρμογή της οδηγίας 91/676/ΕΟΚ.

Άρθρο 4 Γενικοί όροι για την παρέκκλιση Η παρέκκλιση χορηγείται υπό τους ακόλουθους όρους: (1) Οι Κάτω Χώρες παρακολουθούν την ποσότητα κοπριάς που παράγεται και διασφαλίζουν ότι η παραγωγή κοπριάς σε εθνικό επίπεδο, τόσο ως προς το άζωτο όσο και ως προς τον φωσφόρο, δεν θα υπερβεί το επίπεδο του 2002 που αντιστοιχεί σε 504,4 εκατ. kg αζώτου και σε 172,9 εκατ. kg φωσφορικών αλάτων. (2) Οι Κάτω Χώρες εφαρμόζουν πλήρως ενισχυμένη στρατηγική επιβολής της νομοθεσίας που αποσκοπεί στην ενίσχυση της συμμόρφωσης με τους κανόνες της ολλανδικής πολιτικής για την κοπριά και στη διασφάλιση της αποτελεσματικής παρακολούθησης κάθε πληροφορίας που παραπέμπει σε καταστάσεις μη συμμόρφωσης. Η ενισχυμένη στρατηγική επιβολής της νομοθεσίας περιλαμβάνει, κατ’ ελάχιστο, τα ακόλουθα στοιχεία: α) ανεξάρτητη εκτίμηση της κλίμακας και του πεδίου των περιπτώσεων εκ προθέσεως μη συμμόρφωσης με τους εθνικούς κανόνες για την κοπριά. Η εν λόγω εκτίμηση θα πρέπει να διενεργείται από τις αρμόδιες εθνικές αρχές που είναι υπεύθυνες για τις επιθεωρήσεις όσον αφορά τους εθνικούς κανόνες για την κοπριά, από κοινού με τις αρμόδιες εθνικές αρχές που είναι υπεύθυνες για τη διερεύνηση και τη δίωξη αδικημάτων ποινικού χαρακτήρα· β) προσδιορισμό των περιοχών χειρισμού και διαχείρισης της κοπριάς που ενέχουν υψηλότερο κίνδυνο εκ προθέσεως μη συμμόρφωσης με τους εθνικούς κανόνες για την κοπριά· γ) ενίσχυση της ικανότητας για επιθεωρήσεις και ελέγχους που να ισοδυναμούν τουλάχιστον με το 40 % της απαιτούμενης ικανότητας για τις επιτόπιες επιθεωρήσεις των αδειοδοτημένων εκμεταλλεύσεων λειμώνων, όπως αναφέρεται στο άρθρο 11 παράγραφος 2, συμπεριλαμβανομένων τυχαίων ελέγχων, και καλύτερη στόχευση της εν λόγω ικανότητας στις περιοχές υψηλού κινδύνου ως προς τον χειρισμό και τη διαχείριση της κοπριάς· δ) σαφή μεθοδολογία για την καθιέρωση επαρκώς αποτελεσματικών, αναλογικών και αποτρεπτικών ποινών και κυρώσεων· ε) πλήρη επίτευξη της επιβολής της νομοθεσίας στις περιοχές υψηλού κινδύνου De Peel, Gelderse Vallei και Twente την άνοιξη του 2020· στ) λογοδοσία σε πραγματικό χρόνο σχετικά με τη μεταφορά της κοπριάς με αυτοματοποιημένο τρόπο μέχρι τα τέλη του 2020· ζ) απόφαση σχετικά με την αναθεώρηση της πολιτικής κυρώσεων έως τα τέλη του Ιουνίου 2020· η) ατομική επιθεώρηση του 5,5 % των εκμεταλλεύσεων εκτροφής χοίρων. Το ποσοστό αυτό ενδέχεται να μην είναι εφικτό λόγω των μέτρων για την πρόληψη του κινδύνου εξάπλωσης της COVID-19. (3) Η ενισχυμένη στρατηγική επιβολής της νομοθεσίας αναθεωρείται υπό το πρίσμα της πείρας που αποκομίστηκε κατά την εφαρμογή της, ιδίως εάν ο αριθμός των διαπιστωθεισών παρατυπιών ή των περιπτώσεων μη συμμόρφωσης δεν έχει μειωθεί έως τον Δεκέμβριο του 2021, έτσι ώστε να περιληφθούν αυστηρότεροι έλεγχοι και μέτρα. Η αναθεωρημένη στρατηγική κοινοποιείται στην Επιτροπή.

Άρθρο 5 Αιτήσεις αδειοδότησης 1. Οι γεωργοκτηνοτρόφοι εκμεταλλεύσεων λειμώνων μπορούν να υποβάλλουν στην αρμόδια αρχή αίτηση για τη χορήγηση ετήσιας άδειας χρήσης κοπριάς ζώων βοσκής με περιεκτικότητα μέχρι 230 kg αζώτου ανά εκτάριο ετησίως για τα νότια και κεντρικά αμμώδη εδάφη και τα εδάφη ασβεστούχου πηλού (loess) ή μέχρι 250 kg αζώτου ανά εκτάριο ετησίως για τα άλλα εδάφη. 2. Μαζί με την αίτηση που αναφέρεται στην παράγραφο 1, ο αιτών υποβάλλει γραπτή δήλωση που αναφέρει ότι πληροί τους όρους των άρθρων 7 και 8 και αποδέχεται ότι η διασπορά λιπασμάτων, καθώς και το σχέδιο λίπανσης και ο λογαριασμός λίπανσης που αναφέρονται στο άρθρο 7, μπορούν να υποβληθούν σε έλεγχο.

Άρθρο 6 Χορήγηση αδειών Οι άδειες για τη διασπορά ποσότητας κοπριάς ζώων βοσκής σε εκμεταλλεύσεις λειμώνων, συμπεριλαμβανομένης της κοπριάς η οποία προέρχεται από τα ίδια τα ζώα, που περιέχει έως 230 kg αζώτου ανά εκτάριο ετησίως για τα νότια και κεντρικά αμμώδη εδάφη και τα εδάφη ασβεστούχου πηλού (loess) ή μέχρι 250 kg αζώτου ανά εκτάριο ετησίως για τα άλλα εδάφη, χορηγούνται σύμφωνα με τους όρους που προβλέπονται στα άρθρα 7 και 8.

Άρθρο 7 Όροι για τη διασπορά κοπριάς και άλλων λιπασμάτων 1. Η ποσότητα κοπριάς από ζώα βοσκής που διασπείρεται ετησίως στο έδαφος εκμεταλλεύσεων λειμώνων, συμπεριλαμβανομένης της κοπριάς που απεκκρίνεται από τα ίδια τα ζώα, δεν υπερβαίνει την ποσότητα κοπριάς που περιέχει 230 kg αζώτου ανά εκτάριο ετησίως για τα νότια και κεντρικά αμμώδη εδάφη και τα εδάφη ασβεστούχου πηλού (loess) και 250 kg αζώτου ανά εκτάριο ετησίως για τα άλλα εδάφη, υπό τις προϋποθέσεις που ορίζονται στις παραγράφους 2 έως 8. Οι συνολικές εισροές αζώτου και φωσφορικών αλάτων ανταποκρίνονται στη ζήτηση θρεπτικών στοιχείων από την εκάστοτε καλλιέργεια και στην προσφορά από το έδαφος και δεν υπερβαίνουν τα πρότυπα μέγιστης διασποράς που προβλέπονται στο 6ο πρόγραμμα δράσης των Κάτω Χωρών. 2. Δεν χρησιμοποιούνται φωσφορικά άλατα από χημικά λιπάσματα. 3. Στις εκμεταλλεύσεις λειμώνων καταρτίζεται και τηρείται σχέδιο λίπανσης. Στο σχέδιο αυτό περιγράφονται η αμειψισπορά στην καλλιεργούμενη έκταση και η προγραμματισμένη διασπορά κοπριάς και άλλων αζωτούχων και φωσφορικών λιπασμάτων. Το σχέδιο λίπανσης για το πρώτο ημερολογιακό έτος είναι διαθέσιμο στην εκμετάλλευση λειμώνων έως τις 30 Ιουνίου το αργότερο. Το σχέδιο λίπανσης για τα επόμενα ημερολογιακά έτη είναι διαθέσιμο στην εκμετάλλευση λειμώνων έως τις 28 Φεβρουαρίου το αργότερο. 4. Το σχέδιο λίπανσης περιλαμβάνει τα ακόλουθα στοιχεία: α) τον αριθμό των ζώων στην εκμετάλλευση λειμώνων· β) περιγραφή του συστήματος σταβλισμού και αποθήκευσης της κοπριάς, συμπεριλαμβανομένης της χωρητικότητας των διαθέσιμων χώρων αποθήκευσης της κοπριάς· γ) υπολογισμό του αζώτου από την κοπριά (μείον τις απώλειες σταβλισμού και αποθήκευσης) και του φωσφόρου που παράγεται στην εκμετάλλευση λειμώνων· δ) το σχέδιο αμειψισποράς, το οποίο πρέπει να προσδιορίζει την καλλιεργούμενη επιφάνεια κάθε αγροτεμαχίου με χορτονομή και άλλες καλλιέργειες, καθώς και σκαρίφημα χάρτη στο οποίο εμφαίνεται η θέση των επιμέρους αγροτεμαχίων· ε) τις προβλεπόμενες απαιτήσεις των καλλιεργειών σε άζωτο και φωσφόρο· στ) την ποσότητα και το είδος της κοπριάς που παραδίδεται σε συμβαλλομένους και, ως εκ τούτου, δεν χρησιμοποιείται στην εκμετάλλευση λειμώνων· ζ) την ποσότητα της εισαγόμενης κοπριάς που χρησιμοποιείται στην εκμετάλλευση λειμώνων· η) υπολογισμό της συμβολής από την ανοργανοποίηση (αποδόμηση) της οργανικής ύλης, τις καλλιέργειες ψυχανθών και τις ατμοσφαιρικές εναποθέσεις, καθώς και της ποσότητας του αζώτου που είναι ήδη διαθέσιμο στο έδαφος όταν αρχίζει να χρησιμοποιείται από τις καλλιέργειες σε σημαντικό βαθμό· θ) υπολογισμό της διασποράς αζώτου και φωσφόρου από την κοπριά που χρησιμοποιείται για κάθε αγροτεμάχιο· ι) υπολογισμό της διασποράς αζώτου από τη χρήση χημικών και άλλων λιπασμάτων για κάθε αγροτεμάχιο· ια) υπολογισμούς για την αξιολόγηση της συμμόρφωσης με τα πρότυπα μέγιστης εφαρμογής αζώτου και φωσφόρου που καθορίζονται στο 6ο πρόγραμμα δράσης των Κάτω Χωρών. Το σχέδιο λίπανσης αναθεωρείται το αργότερο εντός επτά ημερών από τυχόν αλλαγές στις γεωργικές πρακτικές στην εκμετάλλευση λειμώνων. 5. Σε κάθε εκμετάλλευση λειμώνων καταρτίζεται και τηρείται λογαριασμός λίπανσης για κάθε ημερολογιακό έτος. Ο εν λόγω λογαριασμός υποβάλλεται στην αρμόδια αρχή έως την 31η Μαρτίου του επόμενου ημερολογιακού έτους. 6. Ο λογαριασμός λίπανσης περιλαμβάνει τα ακόλουθα στοιχεία: α) τις καλλιεργούμενες εκτάσεις· β) τον αριθμό και το είδος των εκτρεφόμενων ζώων· γ) την παραγωγή κοπριάς ανά ζώο· δ) την ποσότητα των λιπασμάτων που εισάγει η εκμετάλλευση λειμώνων· ε) την ποσότητα της κοπριάς που παραδίδεται σε συμβαλλομένους και, ως εκ τούτου, δεν χρησιμοποιείται στην εκμετάλλευση λειμώνων, καθώς και τα ονόματα των εν λόγω συμβαλλομένων. 7. Διενεργείται περιοδική ανάλυση του αζώτου και του φωσφόρου στο έδαφος, τουλάχιστον ανά τετραετία για κάθε ομοιογενή περιοχή της εκμετάλλευσης, όσον αφορά την αμειψισπορά και τα χαρακτηριστικά του εδάφους. Απαιτείται κατ’ ελάχιστο μία ανάλυση ανά πέντε εκτάρια γης. Στην περίπτωση που οι λειμώνες έχουν οργωθεί για ανανέωση λειμώνων, το εκ του νόμου προβλεπόμενο πρότυπο διασποράς αζώτου που ορίζεται στο 6ο πρόγραμμα δράσης των Κάτω Χωρών μειώνεται κατά 50 kg N/ha για τα αμμώδη εδάφη και τα εδάφη ασβεστούχου πηλού μετά τις 31 Μαΐου κάθε ημερολογιακού έτους. Στην περίπτωση που οι λειμώνες έχουν οργωθεί για την καλλιέργεια αραβοσίτου σε αμμώδη εδάφη ή εδάφη ασβεστούχου πηλού, το εκ του νόμου προβλεπόμενο πρότυπο διασποράς αζώτου που ορίζεται στο 6ο πρόγραμμα δράσης των Κάτω Χωρών για τον αραβόσιτο μειώνεται κατά 65 kg N/ha. 8. Δεν διασπείρεται κοπριά το φθινόπωρο, πριν από την καλλιέργεια χόρτου.

Άρθρο 8 Όροι σχετικά με τη διαχείριση γης 1. Στα αμμώδη εδάφη και στα εδάφη ασβεστούχου πηλού, το χόρτο ή άλλες καλλιέργειες που εξασφαλίζουν εδαφοκάλυψη κατά τη χειμερινή περίοδο καλλιεργούνται μετά τον αραβόσιτο. 2. Οι ενδιάμεσες καλλιέργειες δεν υφίστανται όργωμα πριν από την 1η Φεβρουαρίου. 3. Το όργωμα αμμωδών εδαφών και εδαφών ασβεστούχου πηλού πραγματοποιείται μόνο την άνοιξη, εξαιρουμένου του οργώματος των λειμώνων για ανανέωση λειμώνων, το οποίο μπορεί να πραγματοποιηθεί έως τις 31 Αυγούστου το αργότερο. 4. Σε όλους τους τύπους εδάφους, αμέσως μετά το όργωμα των εκτάσεων που χρησιμοποιήθηκαν για χορτοκαλλιέργεια, ακολουθεί καλλιέργεια με μεγάλες ανάγκες σε άζωτο και η λίπανση βασίζεται στην ανάλυση του εδάφους για το ανόργανο άζωτο και άλλες παραμέτρους που επιτρέπουν να υπολογιστεί η ελευθέρωση αζώτου λόγω της αποδόμησης της οργανικής ύλης στο έδαφος. 5. Όταν στην αμειψισπορά περιλαμβάνονται ψυχανθή ή άλλα φυτά που επιτρέπουν τη δέσμευση του ατμοσφαιρικού αζώτου, η προσθήκη λιπασμάτων μειώνεται αναλόγως. 6. Κατά παρέκκλιση των διατάξεων της παραγράφου 3, επιτρέπεται το όργωμα των εκτάσεων που χρησιμοποιούνται για χορτοκαλλιέργεια το φθινόπωρο όταν πρόκειται για τη φύτευση βολβών λουλουδιών.

Άρθρο 9 Όροι όσον αφορά τη μείωση των εκπομπών αμμωνίας για τη μείωση των εναποθέσεων θρεπτικών στοιχείων και στο νερό 1. Σε εκμεταλλεύσεις λειμώνων που έχουν αδειοδοτηθεί δυνάμει του άρθρου 6 εφαρμόζονται τα εξής: α) Η υδαρής κοπριά διασπείρεται με αβαθή έγχυση στις εκμεταλλεύσεις λειμώνων σε αμμώδη εδάφη και σε εδάφη ασβεστούχου πηλού. β) Η υδαρής κοπριά διασπείρεται με αβαθή έγχυση στις εκμεταλλεύσεις λειμώνων σε αργιλώδη και τυρφώδη εδάφη, με ρυμουλκούμενο άροτρο-διασκορπιστή υδαρούς κοπριάς σε διάλυση 2:1 με νερό, ή με ρυμουλκούμενο εγχυτήρα. γ) Η υδαρής κοπριά δεν διασπείρεται με ρυμουλκούμενο άροτρο-διασκορπιστή όταν η εξωτερική θερμοκρασία είναι 20 °C ή υψηλότερη. δ) Η υδαρής κοπριά διασπείρεται σε αρόσιμες γαίες με έγχυση ή ενσωματώνεται άμεσα στο έδαφος μετά από τη διασπορά σε ένα και μόνο πέρασμα. ε) Η στερεή κοπριά ενσωματώνεται άμεσα στο έδαφος μετά από τη διασπορά σε δύο περάσματα το μέγιστο. 2. Η παράγραφος 1 εφαρμόζεται από την 1η Ιανουαρίου 2021 για τους γεωργούς στους οποίους έχει χορηγηθεί παρέκκλιση και για τους οποίους δεν ισχύουν επί του παρόντος οι διατάξεις της παραγράφου 1 σύμφωνα με την εθνική νομοθεσία (14). 3. Όλοι οι αδειοδοτημένοι γεωργοί λειμώνων επιμορφώνονται σχετικά με τα μέτρα μείωσης των εκπομπών αζώτου πριν από τις 31 Δεκεμβρίου 2020.

Άρθρο 10 Παρακολούθηση 1. Οι αρμόδιες αρχές εξασφαλίζουν ότι σχεδιάζονται χάρτες με τα ακόλουθα στοιχεία: α) το ποσοστό των αδειοδοτημένων εκμεταλλεύσεων λειμώνων σε κάθε δήμο· β) το ποσοστό των αδειοδοτημένων ζώων σε κάθε δήμο· γ) το ποσοστό των αδειοδοτημένων γεωργικών εκτάσεων σε κάθε δήμο. Οι χάρτες αυτοί επικαιροποιούνται κάθε χρόνο. 2. Οι αρμόδιες αρχές θεσπίζουν και διατηρούν σε λειτουργία δίκτυο παρακολούθησης για τη λήψη δειγμάτων των εδαφικών υδάτων, των υδατορευμάτων, των υπόγειων υδάτων μικρού βάθους και των υδάτων αποστράγγισης στους σταθμούς παρακολούθησης που βρίσκονται σε αδειοδοτημένες εκμεταλλεύσεις λειμώνων. Το εν λόγω δίκτυο παρακολούθησης παρέχει δεδομένα σχετικά με τη συγκέντρωση νιτρικών ιόντων και φωσφόρου στα ύδατα που εξέρχονται από το ριζικό σύστημα και εισέρχονται στο σύστημα των υπόγειων και επιφανειακών υδάτων. 3. Το δίκτυο παρακολούθησης περιλαμβάνει τουλάχιστον 300 αδειοδοτημένες εκμεταλλεύσεις και είναι αντιπροσωπευτικό κάθε κατηγορίας εδάφους (αργιλώδη, τυρφώδη, αμμώδη και αμμώδη εδάφη ασβεστούχου πηλού), των πρακτικών λίπανσης και της αμειψισποράς. Η σύνθεση του δικτύου παρακολούθησης δεν τροποποιείται κατά τη διάρκεια εφαρμογής της παρούσας απόφασης. 4. Οι αρμόδιες αρχές διεξάγουν έρευνα και διαρκή ανάλυση θρεπτικών στοιχείων, από τις οποίες προκύπτουν στοιχεία σχετικά με τη χρήση των γαιών σε τοπικό επίπεδο, την αμειψισπορά και τις γεωργικές πρακτικές για τις αδειοδοτημένες εκμεταλλεύσεις λειμώνων. Τα στοιχεία αυτά μπορούν να χρησιμοποιηθούν για τον υπολογισμό, βάσει μοντέλου, της κλίμακας της απόπλυσης νιτρικών αλάτων και των απωλειών φωσφόρου από τους αγρούς όπου διασπείρονται έως 230 kg ή έως 250 kg αζώτου από κοπριά ανά εκτάριο ετησίως. 5. Οι αρμόδιες αρχές διενεργούν ενισχυμένη παρακολούθηση των υδάτων σε γεωργικές λεκάνες απορροής σε αμμώδη εδάφη.

Άρθρο 11 Έλεγχοι και επιθεωρήσεις 1. Οι αρμόδιες αρχές διενεργούν διοικητικούς ελέγχους για όλες τις αιτήσεις αδειοδότησης, με σκοπό την αξιολόγηση της συμμόρφωσης με τους όρους που προβλέπονται στα άρθρα 7 και 8. Σε περίπτωση που αποδειχθεί ότι δεν πληρούνται οι εν λόγω όροι, η αίτηση απορρίπτεται και ο αιτών ενημερώνεται για τους λόγους της απόρριψης. Οι αρμόδιες αρχές διενεργούν διοικητικούς ελέγχους σε ποσοστό τουλάχιστον 5 % των αδειοδοτημένων εκμεταλλεύσεων λειμώνων όσον αφορά τη χρήση γης, τον αριθμό των εκτρεφόμενων ζώων και την παραγωγή κοπριάς. 2. Οι αρμόδιες αρχές ορίζουν πρόγραμμα επιτόπιων επιθεωρήσεων των αδειοδοτημένων εκμεταλλεύσεων λειμώνων, βάσει κινδύνων και με την ενδεδειγμένη συχνότητα, λαμβάνοντας υπόψη τα αποτελέσματα των ελέγχων των προηγούμενων ετών και τα αποτελέσματα γενικών τυχαίων ελέγχων της νομοθεσίας για τη μεταφορά της οδηγίας 91/676/ΕΟΚ, καθώς και κάθε άλλη πληροφορία που θα μπορούσε να δηλώνει μη συμμόρφωση με τους όρους που προβλέπονται στα άρθρα 7 και 8 της παρούσας απόφασης. Επιτόπιες επιθεωρήσεις πραγματοποιούνται τουλάχιστον στο 5 % των αδειοδοτημένων εκμεταλλεύσεων λειμώνων με σκοπό την αξιολόγηση της συμμόρφωσης με τους όρους που προβλέπονται στα άρθρα 7 και 8. Οι επιθεωρήσεις αυτές συμπληρώνονται από τις επιθεωρήσεις και τους ελέγχους που αναφέρονται στο άρθρο 4 παράγραφος 2 στοιχείο γ). 3. Σε περίπτωση που διαπιστώνεται κατά τη διάρκεια οποιουδήποτε έτους ότι μια αδειοδοτημένη εκμετάλλευση λειμώνων δεν πληρούσε τους όρους που προβλέπονται στα άρθρα 7 και 8, ο κάτοχος της άδειας υφίσταται κυρώσεις σύμφωνα με την εθνική νομοθεσία και δεν είναι επιλέξιμος για χορήγηση άδειας το επόμενο έτος. 4. Επιβάλλεται να εκχωρηθούν στις αρμόδιες αρχές οι αναγκαίες εξουσίες και τα απαραίτητα μέσα για την εξακρίβωση της συμμόρφωσης με τους όρους της άδειας που χορηγείται βάσει της παρούσας απόφασης.

Άρθρο 12 Υποβολή στοιχείων 1. Οι αρμόδιες αρχές υποβάλλουν κάθε χρόνο έως τις 30 Ιουνίου το αργότερο, έκθεση στην Επιτροπή με τις ακόλουθες πληροφορίες: α) στοιχεία σχετικά με τη λίπανση σε όλες τις εκμεταλλεύσεις λειμώνων που έχουν αδειοδοτηθεί δυνάμει του άρθρου 6, συμπεριλαμβανομένων πληροφοριών για τις αποδόσεις και τα είδη εδάφους· β) τις τάσεις ως προς τον αριθμό των εκτρεφόμενων ζώων για κάθε κατηγορία ζώων στις Κάτω Χώρες και στις αδειοδοτημένες εκμεταλλεύσεις λειμώνων· γ) τάσεις της εθνικής παραγωγής κοπριάς όσον αφορά τη συγκέντρωση αζώτου και φωσφορικών ενώσεων στην κοπριά· δ) σύνοψη των αποτελεσμάτων των ελέγχων που σχετίζονται με τους συντελεστές εκκρίσεων για την κοπριά από χοίρους και πουλερικά σε εθνικό επίπεδο· ε) τους χάρτες που αναφέρονται στο άρθρο 10 παράγραφος 1· στ) τα αποτελέσματα της παρακολούθησης των υδάτων, συμπεριλαμβανομένων στοιχείων για την εξέλιξη της ποιότητας των υπόγειων και επιφανειακών υδάτων, καθώς και για τον αντίκτυπο της παρέκκλισης στην ποιότητα των υδάτων· ζ) τις πληροφορίες σχετικά με τη συγκέντρωση νιτρικών αλάτων και φωσφόρου που αναφέρονται στο άρθρο 10 παράγραφος 2· η) τα αποτελέσματα από την ενισχυμένη παρακολούθηση των υδάτων που αναφέρεται στο άρθρο 10 παράγραφος 5· θ) τα αποτελέσματα των ερευνών για τις χρήσεις γαιών σε τοπικό επίπεδο, την αμειψισπορά και τις γεωργικές πρακτικές που αναφέρονται στο άρθρο 10 παράγραφος 4· ι) τα αποτελέσματα των βάσει μοντέλων υπολογισμών που αναφέρονται στο άρθρο 10 παράγραφος 4· ια) αξιολόγηση της τήρησης των όρων για τις άδειες που αναφέρονται στα άρθρα 7 και 8, βάσει ελέγχων σε επίπεδο εκμετάλλευσης, και στοιχεία σχετικά με τις μη συμμορφούμενες εκμεταλλεύσεις, βάσει των αποτελεσμάτων των διοικητικών ελέγχων και των επιθεωρήσεων που αναφέρονται στο άρθρο 11· ιβ) επικαιροποίηση της εφαρμογής της ενισχυμένης στρατηγικής για την επιβολή της νομοθεσίας η οποία αναφέρεται στο άρθρο 4, ιδίως όσον αφορά τα εξής: — την επίτευξη της επιβολής της νομοθεσίας στις περιοχές υψηλού κινδύνου De Peel, Gelderse Vallei και Twente· — τη λογοδοσία σε πραγματικό χρόνο σχετικά με τη μεταφορά της κοπριάς με αυτοματοποιημένο τρόπο μέχρι τα τέλη του 2020· — την απόφαση σχετικά με την αναθεώρηση της πολιτικής κυρώσεων έως τα τέλη του Ιουνίου 2020· — τον αντίκτυπο των μέτρων που αφορούν την πρόληψη του κινδύνου εξάπλωσης της νόσου COVID 19 στην υλοποίηση της στρατηγικής· ιγ) τα αποτελέσματα της ενισχυμένης στρατηγικής για την επιβολή της νομοθεσίας η οποία αναφέρεται στο άρθρο 4, ιδίως όσον αφορά τα εξής: — φυσικούς ελέγχους ανά τύπο εκμετάλλευσης· — τυχόν μείωση των περιπτώσεων μη-συμμόρφωσης· — διοικητικές κυρώσεις· ιδ) πληροφορίες σχετικά με δικαστικές κυρώσεις που έχουν επιβληθεί. 2. Τα χωρικά δεδομένα που περιέχονται στην έκθεση συμμορφώνονται, όπου συντρέχει περίπτωση, με τις διατάξεις της οδηγίας 2007/2/ΕΚ. Κατά τη συλλογή των αναγκαίων στοιχείων, οι Κάτω Χώρες χρησιμοποιούν, κατά περίπτωση, τις πληροφορίες που συλλέγονται στο πλαίσιο του ολοκληρωμένου συστήματος διαχείρισης και ελέγχου το οποίο θεσπίστηκε σύμφωνα με το άρθρο 67 παράγραφος 1 του κανονισμού (ΕΕ) αριθ. 1306/2013.

Άρθρο 13 Περίοδος εφαρμογής Η παρούσα απόφαση εφαρμόζεται από την 1η Ιανουαρίου 2020 έως τις 31 Δεκεμβρίου 2021.

Άρθρο 14 Αποδέκτης Η παρούσα απόφαση απευθύνεται στο Βασίλειο των Κάτω Χωρών.

Βρυξέλλες, 17 Ιουλίου 2020. Για την Επιτροπή Virginijus SINKEVIČIUS Μέλος της Επιτροπής

(1) ΕΕ L 375 της 31.12.1991, σ. 1.

(2) Απόφαση 2005/880/ΕΚ της Επιτροπής, της 8ης Δεκεμβρίου 2005, για τη χορήγηση παρέκκλισης στις Κάτω Χώρες σύμφωνα με την οδηγία 91/676/ΕΟΚ του Συμβουλίου για την προστασία των υδάτων από τη νιτρορύπανση γεωργικής προέλευσης (ΕΕ L 324 της 10.12.2005, σ. 89).

(3) Απόφαση 2010/65/ΕΕ της Επιτροπής, της 5ης Φεβρουαρίου 2010, περί τροποποιήσεως της απόφασης 2005/880/ΕΚ σχετικά με την έγκριση παρέκκλισης, την οποία ζήτησαν οι Κάτω Χώρες κατ’ εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορύπανση γεωργικής προέλευσης (ΕΕ L 35 της 6.2.2010, σ. 18).

(4) Εκτελεστική απόφαση 2014/291/ΕΕ της Επιτροπής, της 16ης Μαΐου 2014, για τη χορήγηση παρέκκλισης στις Κάτω Χώρες σύμφωνα με την οδηγία 91/676/ΕΟΚ του Συμβουλίου για την προστασία των υδάτων από τη νιτρορύπανση γεωργικής προέλευσης (ΕΕ L 148 της 20.5.2014, σ. 88).

(5) Εκτελεστική απόφαση (ΕΕ) 2018/820 της Επιτροπής, της 31ης Μαΐου 2018, για τη χορήγηση παρέκκλισης στις Κάτω Χώρες σύμφωνα με την οδηγία 91/676/ΕΟΚ του Συμβουλίου για την προστασία των υδάτων από τη νιτρορύπανση γεωργικής προέλευσης (ΕΕ L 137 της 4.6.2018, σ. 27).

(6) Οδηγία 2008/99/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, σχετικά με την προστασία του περιβάλλοντος μέσω του ποινικού δικαίου (ΕΕ L 328 της 6.12.2008, σ. 28).

(7) Ολλανδικός νόμος για τα λιπάσματα (Meststoffenwet), άρθρα 19 και 20.

(8) Ολλανδικός νόμος για τα λιπάσματα (Meststoffenwet), άρθρα 33α-33δ.

(9) Ολλανδικός νόμος για τα λιπάσματα (Meststoffenwet), άρθρο 21β.

(10) The impact of the Nitrates Directive on gaseous N emissions, Effects of measures in nitrates action programme on gaseous N emissions, Contract ENV.B.1/ETU/2010/0009 (Ο αντίκτυπος της οδηγίας για τα νιτρικά άλατα στις εκπομπές αέριων αζωτούχων ενώσεων – Αποτελέσματα των μέτρων του προγράμματος δράσης κατά της νιτρορύπανσης στις εκπομπές αέριων αζωτούχων ενώσεων, σύμβαση ENV.B.1/ETU/2010/0009)

(11) Οδηγία 2000/60/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2000, για τη θέσπιση πλαισίου κοινοτικής δράσης στον τομέα της πολιτικής των υδάτων (ΕΕ L 327 της 22.12.2000, σ. 1).

(12) Οδηγία 2007/2/ΕΚ του Ευρωπαϊκού Κοινοβουλίου και του Συμβουλίου, της 14ης Μαρτίου 2007, για τη δημιουργία υποδομής χωρικών πληροφοριών στην Ευρωπαϊκή Κοινότητα (INSPIRE) (ΕΕ L 108 της 25.4.2007, σ. 1).

(13) Κανονισμός (EE) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ L 347 της 20.12.2013, σ. 549).

(14) Regeling van de Minister van Landbouw, Natuur en Voedselkwaliteit van 28 januari 2019, nr. WJZ/19009285, tot tijdelijke vrijstelling van artikel 5, eerste lid, van het Besluit gebruik meststoffen (Vrijstellingsregeling bovengronds aanwenden runderdrijfmest 2019–2023)